“โอบามา”ขานรับรัฐสภาอังกฤษไฟเขียวปฏิบัติการต้าน IS ในซีเรีย
ประธานาธิบดีบารัค โอบามา แห่งสหรัฐ ขานรับการลงมติเห็นชอบให้มีการโจมตีกลุ่มรัฐอิสลาม (IS) ในซีเรียโดยรัฐสภาอังกฤษ
3 ธ.ค. 2558

ประธานาธิบดีบารัค โอบามา แห่งสหรัฐ ขานรับการลงมติเห็นชอบให้มีการโจมตีกลุ่มรัฐอิสลาม (IS) ในซีเรียโดยรัฐสภาอังกฤษ โดยนายโอบามา กล่าวในแถลงการณ์ว่า “เรากำลังรอดูกองทัพจากสหราชอาณาจักรบินควบคู่ไปกับกลุ่มพันธมิตรในซีเรีย โดยเราจะผนวกกองทัพของสหราชอาณาจักรเข้ากับทีมปฏิบัติการทางอากาศของพันธมิตรโดยเร็วที่สุด” พร้อมทั้งกล่าวว่า สหราชอาณาจักรเป็นหนึ่งในพันธมิตรอันทรงเกียรติที่สุดในการโจมตีกลุ่ม IS
เมื่อวันพุธที่ผ่านมา รัฐสภาสหราชอาณาจักรได้ลงมติสนับสนุนนโยบายของรัฐบาลในการยกระดับการส่งกองทัพอากาศเข้าไปโจมตีเพื่อต่อต้านกลุ่ม IS ในซีเรีย โดยสหราชอาณาจักรได้เริ่มทิ้งระเบิดเพื่อโจมตีกลุ่ม IS ในอิรัก ตั้งแต่ที่รัฐสภาอังกฤษมีมติให้รัฐบาลเริ่มปฏิบัติการโจมตีทางอากาศในตะวันออกกลางตั้งแต่เดือนก.ย. ปี 2557
แถลงการณ์ของผู้นำสหรัฐระบุว่า นายโอบามายังได้ขานรับต่อการที่รัฐบาลเยอรมนีได้ลงมติอนุมัติการให้ความช่วยเหลือด้านกองทัพ เพื่อสนับสนุนการต่อต้านกลุ่ม IS สำนักข่าวซินหัวรายงาน
 
อินโฟเควสท์ แปลและเรียบเรียง